text: 
  På Gotland var skovbranden så voldsom, at røgen ifølge det finske 
  nyhedsbureau FNB kunne lugtes helt op i det sydlige Finland. Efter 
  flere dages kamp med ilden var civilforsvarets ressourcer på Gotland 
  i går formiddag helt udtømte. Den vagthavende tjenestemand i det lokale
   redningskorps sagde til det svenske nyhedsbureau, at der ville blive 
  overført ekstra materiel til øen fra Stockholm.
  
  I går deltog syv helikoptere i slukningsarbejdet på Gotland, og der 
  var en vis optimisme blandt brandfolkene. Vinden var løjet noget af, 
  og ilden havde stabiliseret sig.
  
  En del mennesker, som fredag blev evakueret fra byen Kräklingsbo, var 
  endnu i går tilfældigt indkvarteret hos venner og bekendte. Men mange 
  af dem fik kortvarigt mulighed for at vende tilbage til deres hjem 
  og hente ejendele ud.
  
  Brandvæsenet kørte natten til i går i fast rutefart til havet for at 
  hente ekstra vand.
  
  I følge det svenske nyhedsbureaus udsendte medarbejder har branden og 
  de mange op-pløjede brandbælter skabt store sår i terrænet, så det 
  ligner " et spøgelsesagtigt, hærget landskab. "
  
  
  
  